b'\n_START_ARTICLE_\nCedularna obdav\xc4\x8ditev\n_START_PARAGRAPH_\nCedularna obdav\xc4\x8ditev je enkratna in dokon\xc4\x8dna obdav\xc4\x8ditev. Dohodnina se navadno obra\xc4\x8dunava na vse dohodke osebe (oz. v nekaterih dr\xc5\xbeavah gospodinjstva), dolo\xc4\x8deni dohodki pa se lahko iz tovrstne obdav\xc4\x8ditve izvzamejo in se obdav\xc4\x8dijo posebej, lahko tudi po posebnih dav\xc4\x8dnih stopnjah. Tako obdav\xc4\x8deni zneski se ne v\xc5\xa1tevajo v letno dohodninsko osnovo.\n_START_SECTION_\nVpra\xc5\xa1ljivost cedularne obdav\xc4\x8ditve\n_START_PARAGRAPH_\nCedularna obdav\xc4\x8ditev dohodkov je vpra\xc5\xa1ljiva z vidika dav\xc4\x8dne nevtralnosti in horizontalne izena\xc4\x8denosti (tj. da ljudje z enakimi dohodki pla\xc4\x8dujejo enake davke).\n_START_SECTION_\nDr\xc5\xbeave s cedularno obdav\xc4\x8ditvijo dohodkov\n_START_PARAGRAPH_\nCedularne davke dandanes najdemo v nekaterih ju\xc5\xbenoameri\xc5\xa1kih in afri\xc5\xa1kih dr\xc5\xbeavah. Industrijske dr\xc5\xbeave v ve\xc4\x8dini primerov obdav\xc4\x8dujejo vse dohodke enotno. Imajo pa v skandinavskih dr\xc5\xbeavah sistem, po katerem dohodke iz dela obdav\xc4\x8dujejo po progresivni dav\xc4\x8dni lestvici, dohodke iz kapitala pa po enotni - proporcionalni dav\xc4\x8dni stopnji.\n_START_SECTION_\nDav\xc4\x8dne olaj\xc5\xa1ave pri cedularni obdav\xc4\x8ditvi\n_START_PARAGRAPH_\nTudi pri dohodkih, ki se obdav\xc4\x8dujejo cedularno, so mo\xc5\xbene dav\xc4\x8dne olaj\xc5\xa1ave in oprostitve. Tako se v Sloveniji npr. pri obdav\xc4\x8ditvi obresti dav\xc4\x8dna osnova zni\xc5\xbea za prvih 1000 EUR obresti od depozitov, dose\xc5\xbeenih pri bankah in hranilnicah.\n_START_SECTION_\nDohodki, ki se v Sloveniji obdav\xc4\x8dujejo cedularno\n_START_PARAGRAPH_\nCedularno se obdav\xc4\x8dujejo dohodki od kapitala (obresti, dividende, kapitalski dobi\xc4\x8dki) in dohodki od oddajanja premo\xc5\xbeenja v najem (najemnine).'